Nathan MacKinnon bol jednou z ústredných postáv stretnutia.
DENVER. Hokejisti Colorada Avalanche nastúpili do piateho zápasu série proti St. Louis Blues s vidinou víťazstva a postupu. Za tým ich začal od začiatku ťahať hviezdny líder Nathan MacKinnon.
Kanadský útočník strelil prvý gól vo štvrtej minúte a druhý pridal v devätnástej. Avs viedli v druhej tretine už 3:0, no Blues v 56. minúte vyrovnali na 3:3.
Vtedy prišla MacKinnonova chvíľa. Zhruba tri minúty pred koncom tretej dvadsaťminútovky si vzal puk za vlastnou bránou a našliapol vpred.
Neprihrával. Videl, že má rýchlosť a môže prejsť, a tak zvolil individuálnu akciu. Prešiel krížom cez stredné pásmo do medzery v usporiadaní ustupujúcich protivníkov, pred brankárom sa kľučkou uvoľnil od pravého obrancu Blues a umiestnil puk k bližšej žŕdke bránky Villeho Hussa.
Aréna burácala, ľad zasypali šiltovky. Avalanche boli blízučko postupu, no prejavila sa nezlomná vôľa Blues, ktorí dokázali v poslednej minúte vyrovnať a v predĺžení streliť víťazný gól.
MacKinnon sa v onom stretnutí stal historicky tretím najlepším strelcom v play off v klubovej histórii s 34 gólmi. Pred ním sú len Peter Forsberg (58) a Joe Sakic (84).